google/wiki40b huggingface dataset:
Namsenfjorden

Namsenfjorden, Namsfjorden eller Sør-Namsen er en fjord i Namsos, Flatanger og Namdalseid kommuner i Trøndelag. Fjorden strekker seg 42 km sørøstover og sørover til Sjøåsen i botn av fjorden Løgnin. Det meste av fjorden inn til Namsos ligger på sørvestsida av Otterøya. Nord-Namsen er tradisjonelt blitt brukt om løpet på nordøstsida av Otterøya, fra Folda og inn Raudsunda, Lauvøyfjorden, Surviksundet og Lokkaren.
Fjorden har innløp mellom Aurstøskjæret i vest og Knappholman i øst, og går først langs kommunegrensa mellom Namsos og Flatanger. Grenda Innvorda ligger her på sørvestsida av fjorden. Ved Finnsneset på vestsida ligger grenda Sandmohamn og øst for Finnsneset ligger øya Altøya. Her går bukta Altbotnen 7 km østover forbi grenda Alte. På sørsida av bukta ligger grenda Skorstad.
Videre innover i fjorden ligger Ospneset på vestsida. Her går Leirfjordvika sørover på vestsida av neset, mens Ledangsvalen ligger på sørøstsida av neset ved grenda Ledang. Like sør for Ledgang ligger bygda Statland. Ved Statland blir fjorden også langt bredere. Her ligger den 10,3 km² store Hoddøya på sørsida av fjorden. Sørvest for Hoddøya ligger Tøttdalbotnet og grenda Tøttdal. Nord for Hoddøya ligger bygda Skomsvoll. Fjorden fortsetter østover på østsida av Hoddøya. Her ligger flere mindre øyer midt i fjorden, som Sundsøya, Skjerpøya, Yttergåsøya, Innergåsøya og Brannøya. Nord for Brannøya ligger Andsneset der sundet Lokaren går nordover på østsida av Otterøya.
Byen Namsos ligger øst for Lokaren og her munner elva Namsen ut i fjorden. Namsos ligger ved en østlig arm av fjorden, og Namsfjorden fortsetter sørover fra østsida av Skjerpøya. Litt sørover i fjorden ligger Kjølsøya og her deler den seg i to. Fjordarmen Løgnin fortsetter sørvestover på vestsida av øya, mens Bangsundbotnet og Fjalbotnet går sørøstover. Tettstedet Bangsund ligger ved Bangsundbotnet.
Fylkesvei 215 ligger på vestsida i den ytre delen av fjorden nord for Statland. På Otterøya ligger fylkesvei 466 og fylkesvei 767 langs fjorden.  I de indre delene av fjorden rundt Namsos går fylkesvei 17.
Normalår som begynner på mandag

Et normalår som begynner på mandag er alle år som ikke er skuddår (dvs. et år med 365 dager) som begynner mandag 1. januar og avsluttes mandag 31. desember. Søndagsbokstaven dets er dermed G. 2018 var et normalår som begynte på mandag i den gregorianske kalenderen. Det forrige året av en slik type var 2007, og det neste vil være 2029 eller på samme måte 2013 og 2019 i den gamle julianske kalenderen. Året 1900 var også et normalår som begynte på mandag i den gregorianske kalenderen. Alle normalår som begynner på søndag, mandag eller tirsdag har to fredager den 13.. Normalår av denne typen har fredager på den 13. i april og juli. Skuddår som begynner på søndag deler denne egenskapen, men har også én i januar.
Ignaz Holzbauer

Liv og virke

Holzbauers far var lærgrossist i Wien. På foreldrenes ønske studerte Ignaz jus og teologi, men studerte musikk på egen hånd og fikk musikkopplæring av kormedlemmene i Stefansdomen. Han lærte seg kontrapunkt ved hjelp av Johann Joseph Fux' Gradus ad Parnassum, og begynte å komponere. Fux ble så imponert over resultatene at han rådet Holzbauer til å reiste til Italia.
I Venezia ble Holzbauer kjent med de venetianske komponister som Vivaldi, Albinoni og Lotti. I Napoli fikk han takket være Galuppi, Hasse og Porpora kjennskap til den napolitanske stilen.
Etter oppholdet i Italia ble Holzbauer tilbudt jobb som kapellmester ved Zlín i Mähren. Han jobbet også ved hoffet i Wien, i Milano og i Venezia, før han fikk et tilbud i Stuttgart. Han ble ved hoffet der i to år inntil han fikk et tilbud ved hoffet i Mannheim i 1753. Det var her han ble inspirert av og en av hovedkomponistene innen Mannheimerskolen. Holzbauer var dermed med på å bevege den moderne musikken vekk fra barokkstilen og over til det som skulle bli wienerklassisismen. Holzbauer skrev i 1777 en av de første tyske operaene, Günther von Schwarzburg.
Maze (elv)

Maze er navnet på ei elv i prefekturet Gifu i det sentrale Japan, noe sør for byen Takayama. Den er ei bielv til en betydelige elva Hida som renner ut i hovedelva Kiso øst for storbyen Gifu. Elva har store høydeforskjeller og er spesielt godt egnet for vannkraft. Her ligger blant annet Mazegawa vannkraftverk. Elva er kjent for fiskearten Plecoglossus altivelis, såkalt «sweetfish».
Engyum

Utseende

Nokså små, blanke, spinkle trebukker, rødbrune med lyse og mørke tegninger på dekkvingene. Antennene er tynne og vanligvis omtrent så lange som kroppen. Pronotum er mye lengre enn bredt, sylindrisk uten pigger langs kanten. Dekkvingene er parallellsidige med en liten spiss bakerst.

Utbredelse

Slekten er vidt utbredt i Mellom- og Sør-Amerika, fra det sørlige Mexico og sørover.
Oncocephala

Utseende

Nokså små, kileformede, brune eller svarte bladbiller. Hodet er fremstrakt, antennene forholdsvis kraftige og 11-leddete, rundt halve kroppslengden. Kroppsformen er er karakteristisk kileformet, dekkvingene oftest tvert avkuttet bak, noen ganger med siderettede fliker. Disse har kraftige punktrader. Pronotum er forholdsvis lite, rundet, mye smalere enn dekkvingene. Beina er slanke og middels lange.

Levevis

Larvene er bladminerere på enfrøbladete planter, kan også forekomme på tofrøbladete.

Utbredelse

Slekten er utbredt i Sørøst-Asia og Afrika.
Nyssodrysternum

Utseende

Middelsstore, tettbygde, brunaktige trebukker, dekkvingene ofte med mørke eller lyse tegninger. Antennene er lange, særlig hos hannene. Pronotum er nærmest tønneformet, uten pigger på sidene. Dekkvingene er noe avsmalnende bakover med litt avrundede "skuldre".

Levevis

Larvene lever i død ved.

Utbredelse

Slekten er utbredt i Mellom- og Sør-Amerika, fra Guatemala i nord til det nordlige Argentina i sør.
Mosjøen lufthavn, Kjærstad

Lokale forbindelser

Det er 7 km avstand med bil fra Mosjøen sentrum. Det finnes leiebil ved lufthavnen.
Ali al-Bahlul

Ali Hamza Ahmed Suleiman Al Bahlul (andre navn: Ali Hamza Ahmed Sulayman Ismail) er statsborger av Jemen som ble holdt fengslet uten lov og dom, i fangeleiren ved Guantánamobukta. Bare han, og to andre fanger har fått dom, av tilsammen over 700 nåværende og tidligere fanger.
Han starta en boikott av Guantanamo military commissions (militære tribunaler) som ble videreført av flere fanger, og argumenterte for boikotten ved å hevde at det fantes intet lovlig grunnlag for de gjeldende militære tribunalene. Han ble dømt for  å  ha utført PR-arbeide (media relations) for Osama bin Laden. 
Livstidommen fikk han i november 2008, etter at juryen bestående av ni militære offiserer brukte mindre enn en time på straffeutmålingen. Han er fortsatt fengsla i Guantánamo.

Flere detaljer

Fangenummeret til al-Bahlul, er 39 (Guantanamo Internment Serial Number ). USAs styresmakter antar at han er født i 1969, i Hudaydah, Jemen.
Kitt Peak National Observatory

Kitt Peak National Observatory (KPNO) er et amerikansk astronomisk observatorium beliggende 2 096 moh. på Kitt Peak i Arizona-Sonoraørkenen på Tohono O'odham Nation 88 km sørvest for Tucson. Med 24 optiske og to radioteleskoper er det det største og mest varierte samlingen av astronomiske instrumenter i verden. Observatoriet administreres av National Optical Astronomy Observatory (NOAO).
The Zerosum

The Zerosum er Inge Berges debutalbum. Det ble utgitt i 2007.
Leknes lufthavn

Fremtid

Det har vært luftet ideer om å bygge en ny, større flyplass på Gimsøya, til erstatning for kortbaneflyplassene på Leknes og i Svolvær. Fremtidens fly krever lengre bane. Men plassen på Gimsøya er ikke egnet til en flyplass grunnet vind og tåke, kom Avinor frem til i 2016. Hovedalternativet er nå (2016) å bygge ut flyplassene på Leknes og Stokmarknes og legge ned Svolvær som ikke har plass for forlengning. Det er også snakk om en flyplass ved Hadselsand. Veien til Evenes skal også forbedres (Hålogalandsvegen). To andre alternativer som (2018) utredes med vind- og tåkemålinger er Malnes og Laukvik.

Lokale forbindelser

Det er 1,2 km avstand med bil fra Leknes sentrum. Det finnes leiebil og taxi ved lufthavnen.
Tostegshypotesen

Tostegshypotesen ble utviklet av blant annet Paul Felix Lazarsfeld på 1940- tallet. Den er en enkel modell som går ut på at budskap fra massemedia blir mottatt av et mindre antall mottakere, som så, gjennom personlig kommunikasjon bringer budskapet videre til et større antall mennesker. Modellen omfatter med andre ord tre aktører: mediene, opinionsledere og "menige" mottakere. Tostegshypotesen står i skarp kontrast til tidligere teorier i medievitenskapen (injeksjonsteorier) og er videreutviklet fra stimulus-respons-teorien hvor man antok at mediebudskapet ble prossesert direkte av publikum og at publikum bestod av isolerte enheter.

Opinionsledere

Tostegshypotesen peker på minst tre sentrale elementer i en kommunikasjonsprosess. Den viser at personlig innflytelse mellom publikum er betydningsfull, den viser at noen personer spiller en større rolle enn andre i formidlingsprosessen og den viser at opinionsledere bruker media mer enn publikum forøvrig. Ettersom opinionsledere utøver stor innflytelse over andre mennesker i kommunikasjonsprosessen knyttes det stor interesse til deres personlige egenskaper. Flere undersøkelser viser at opinionslederne er saksspesifikke, kosmopolitiske, utadrettet og innovative. De finnes i alle sosiale sjikt på alle samfunnsfelt, men har gjerne et stort personlig kontaktnettverk som gjør dem velegnet til å spre medias budskap videre (Word-of-Mouth-effect).

Paradigmet maktesløse medier

Lazarsfeld konkluderte med at mediene var forholdsvis maktesløse som opinionsdannere, men at de sannsynligvis har en indirekte innflytelse. Tostegshypotesen peker på at påvirkning fra mediene er sterkest når den får støtte fra personer som vi har nær kontakt med, som vi anser som kunnskapsrike og som vi har stor tiltro til. Tostegshypotesen kan sees på som en forløper til kommunikasjonsteorien om diffusjon.
Gjerrild-skatten

Gjerrild-skatten er et dansk arkeologisk funn fra Vikingtiden. Skatten ble funnet i 1986 i den nedpløyde gravhaug Brokhøj (en gravhaug) nær Gjerrild Klint på Norddjursland. Den omfattet 81 stykker sølv, hvorav var 66 mynter eller myntfragmenter. De fleste av myntene i skatten er arabiske dirhemer, som sannsynligvis er erhvervet på de store handelspladser i Østrussland.
Skarnes videregående skole

Historie

Skolen ble grunnlagt og satt i virksomhet, høsten i 1989. Skolebygningen er etablert på ett plan med praktiske løsninger og en stor kantine som det naturlige midtpunkt for elevene.
Skarnes videregående skole ble bygget som en kombinert skole med lokaler for både studieforberedende- og yrkesfaglige programmer.
Kunstakademiets Arkitektskoles Bibliotek

Kunstakademiets Arkitektskoles Bibliotek (forkortet KASB) er er forskningsbibliotek under Kunstakademiets Arkitektskole i Danmark.
Biblioteket het til å begynne med Bygningsteknisk Studiearkiv (BSA) og ble opprettet i 1929. I 1930 ble biblioteket overtatt av Det Kongelige Danske Kunstakademi som en avdeling av Arkitektskolen. Siden 1933 har biblioteket tilbudt offentlig adgang. Bygningsteknisk Studiearkiv endret i 1983 navn til Byggeriets Studiearkiv og igjen i 2000 til Kunstakademiets Arkitektskoles Bibliotek – KASB.
I 2005 feiret institusjonen sitt 75-årsjubileum.
Torgeir Bryn

Amerikansk karriere

Bryn spilte for Texas State University fra 1987 til 1989 før han signerte en kontrakt med Los Angeles Clippers den 21. oktober 1989. Der fikk han ti minutters spilletid i til sammen tre kamper. I disse kampene scorte han fire poeng, tok to returer, hadde to stjelinger og blokkerte et skudd før han ble sagt opp fra klubben den 17. november det samme året.

Europeisk karriere

Bryn har også spilt profesjonelt for en rekke klubber i Europa; blant annet ALM Everux i Frankrike, CB Estudiantes i Spania, BC Žalgiris i Litauen, Aris BC i Hellas, CB Breogan i Spania, SL Benfica i Portugal, Élan Béarnais Pau-Orthez i Frankrike og Le Mans Sarthe Basket i Frankrike.
Moderklubben hans i Norge er Ammerud Basket. Her var han med å vinne klubbens første NM i 1982. Han spilte også på laget som tok NM-titler i årene 1983 og 1985. Ammerud gjorde i 2007–2008-sesongen et comeback i BLNO, hvor Bryn også gjorde sitt comeback i en alder av 43 år. Dette comebacket ble enda mer spesielt ettersom han spilte på lag med sin sønn, Martin Bryn. I BLNO har Torgeir Bryn også spilt for Oslo Kings og Harstad Vikings i tillegg til at han har spilt 111 kamper for Norges herrelandslag i basketball. Etter 2009/2010-sesongen ga han seg som aktiv spiller, men fungerer fortsatt som lagkontakt for eliteserielaget til Ammerud.

Ut over basketball

I tillegg til sin basketballkarriere har Torgeir Bryn også vært gjest i gameshowet Ylvis møter veggen og han har vært en av de ukjente i TV-programmet «Hvem er hvem?» Også deltatt to ganger på Golden Goal. Var også med i programmet Amatørenes aften. Hadde også en liten rolle i siste sesong av Lillyhammer.
John Neergaard

Liv og virke

Neergaard ble født i Rindal. I barndommen var han gjeter og var siden plaget med gikt. Det gjorde ham interessert i medisin og på egen hånd skaffet han seg ved lesing kunnskap om emnet. Seinere kunne han gi helseråd til syke folk, og således i konflikt med loven om kvakksalveri. Han skaffet seg også kunnskap om lovverket, og ble på den måten en talsmann for bøndene overfor embetsmakten.
Han ble gift med enke Kirsten Iversdotter Dønnem i Øre herred på Nordmøre. Han var lensmann i Øre og bonde på Dønnem. Neergaard var ordfører i Øre. Han var stortingsmann i flere år mellom 1827 og 1854. Neergaard var en radikal opposisjonspolitiker mot embetsmennene. Han reiste rundt og agiterte for at bønder skulle bli valgt inn på Stortinget. Bondestortinget i 1833 var i stor grad hans fortjeneste.
Røyksundkanalen

Røyksundkanalen er en kanal ved Røyksund i Bømlo kommune i Sunnhordland. Kanalen ligger nord for Mosterhamn i Vestre Spissøysundet og skiller Moster fra det øvrige Bømlo. Her ligg Skogbu Asylmottak og en populær småbåthavn og badeland.

Naturlig kanal

Kanalene på Bømlo kalles med rette for vannveier, og Røyksundkanalen har vært benyttet i uminnelige tider. Kanalen var en trygg snarvei, og man slapp å seile rundt Moster. Men bare mindre båter kunne passere. På de grunneste plassene måtte man dra båten gjennom sundet ved fjære sjø.

Utbygd på 1800-tallet

På midten av 1800-tallet ble Røyksundkanalen utbedret. På den tiden foregikk det viktige vårsildfisket, og det var et problem at notbåtene ikke kunne komme gjennom sundet. Planene for utbedring ble vedtatt i 1858, og arbeidet gjennomført i 1859. Senere ble kanalen utbedret videre i 1874 og 1883-84. Den fikk en bredde på 3 meter på det smaleste og 1,2 meters dybde ved normal vannstand. Mange som seiler gjennom Røyksundkanalen fortsetter turen videre gjennom Kulleseidkanalen, som stod ferdig i 1859.

Populær for båtturister og badeland

Ved Røyksundkanalen ble det på 1980-tallet bygget opp et populært feriesenter og badeland, og stedet ble en svært populær småbåthavn. Det er plass til ca. 150 småbåter langs flytebryggene i gjestehavna. Badeanlegget ligger lunt innerst i vika med skjellsand og sklier både inne og ute. Her er glasshus, garderober, toalett og gatekjøkken.
I de siste årene har deler av badelandet blitt stengt av, som følge av mangel på vedlikehold og ødelagte sklier. Det har vært flere ideer om å bygge om badeanlegget, og restaurere det igjen, men så langt har ingenting blitt gjort. Per i dag er glasshuset åpent (kiosk, garderobe, klesvask).

Tidligere hotell og asylmottak

Feriesenteret har dessuten et motell som i lange perioder har vært asylmottak. I 2004 ble det forrige mottaket nedlagt. Da hadde det bodd asylsøkere der fra Afghanistan, Burundi, Eritrea, Etiopia, Kamerun, Somalia, Sudan og Tsjetsjenia. Høsten 2008 ble det vedtatt å åpnet stedet på nytt for asylsøkere, denne gang som en avdeling av Sunnhordland hotell i Svortland.

Birger Røyksund

Birger Røksund bodde hele sitt liv ved Røyksundkanalen. Han var fisker og skrev en rekke bøker og diktsamlinger med lokale tema.
Simon Magus

Simon Magus eller Simon Mager («trollmannen Simon», på gresk Σίμων ὁ μάγος) var en angivelig religiøs leder fra Samaria som er nevnt i Apostlenes gjerninger 8:9-24 i Bibelen. Han skal ha latt seg døpe av Evangelisten Filip, men ble forbannet av apostelen Peter da han ville kjøpe makten til å meddele Den hellige ånd. Fortellinga ga opphav til begrepet simoni, det vil si den kirkerettslige forbrytelsen å kjøpe eller selge kirkelige embeter eller stillinger.
Ifølge flere forfattere fra oldkirken var Simon den første gnostikeren og ledet en egen sekt hvor han hadde en sentral, muligens guddommelig rolle. Hans angivelig magiske evner er en del av bildet, det samme er forholdet til den prostituerte Helena, som skildres som «hans Tanke». Simon skal ha forfattet noen skrifter, som er kjent ved navn, men ellers er tapt: De fire verdenshjørnene og Kjetterens preken. 
De faktiske, kjente omstendighetene rundt Simons liv og gjerning er få, og er preget av at kirkefedrene utviklet historien om ham til er arketypisk kjetterrolle. Epifanius fremstiller ham i Panarion som begynnelsen og roten til det mangegreinede treet som utgjorde gnostisismen. I henhold til de apokryfe Petersaktene møttes apostelen Peter og Simon på Forum Romanum i Roma hvor de konkurrerte i mirakler og magi; Peter vant og Simon omkom da han flyktet. Mytestoffet om Simon levde lenge, og bidro blant annet tilmyten om  Faust.
Irenaeus' fremstilling av Simon, i hans verk Adversus Haereses – «Mot kjetterne», er oversatt til norsk i samlingen Gnostiske skrifter, 2002.
Nordlysnett

Nordlysnett AS er en internettleverandør som er eid av kraftselskapet Andøy Energi AS. Selskapet har hovedkontor i Risøyhamn, og dekker Andøy kommune samt deler av den nordlige delen av Sortland kommune (langs Sortlandssundet).
Nordlysnett leverer bredbånd via radiospredenett i det lisensierte 3,5 GHz-frekvensbåndet. Selskapet er tilkoblet fiberkabelen som går mellom Svalbard og Harstad via Breivika på Andøya.
Spangereid

Geografi

Spangereidkanalen går igjennom eidet på Spangereid, fra Båly til Lenefjorden. Kanalen ble åpnet sommeren 2007, men utgravninger viser at så tidlig som i 700 gikk det kanal igjennom Spangereid.
Spangereid har en av tre barneskoler i Lindesnes kommune, Spangereid skole.

Historie

Spangereid har vært bebodd i de aller eldste tider og stedet har vært et solid maktsentrum. Bygda er i dag overstrødd av fortidsminner fra jernalderen, blant disse er en militærforlegning og en kanal. Kanalen er gjenoppbygd slik at båttrafikken kan gå gjennom, slik som i vikingtiden. Dette for å slippe å gå rundt Lindesnes fyr. Det finnes også rester av flere store båtnaust og en rekke gravhauger for konger og stormenn fra vikingtiden.
Et gammelt sagn fra bygda, gjenfortalt av presten og historikeren Peder Claussøn Friis i sin Norges Beskrivelse, utgitt i 1632, forteller at like innenfor Lindesnes kappskjøt kong Olav Tryggvason og unge Einar Tambarskjelve med bue. Det må ha vært en gang mellom 995 og 1000 e.Kr., sannsynligvis rett før den fatale ferden som endte i slaget ved Svolder. Kongen tok med seg sine menn på kappskyting og valgte den naturlige standplassen for konkurransen på toppen av Klovnehaugen, en stor gravhaug øst for selve Spangereid sentrum, Høllen, og skjøt over det åpne landskapet sydvestover mot Ravnefjellet. 
Einar Tambarskjelve med sin store bue skjøt en halv fjerdings veg, et gammelt avstandsmål som betyr ca. 1400 meter. Sagnet fortalte også om hvor pilene til Einar Tambarskjelve og Olav Tryggvason slo ned. Begge ble merket med høye bautasteiner, og de står der fortsatt.
I 1844 ble Audnedal delt i to: Sør- og Nord-Audnedal. Spangereid og Valle utgjorde sammen Sør-Audnedal kommune. Denne kommunen ble delt igjen i 1897. Valle beholdt navnet Sør-Audnedal. Spangereid var egen kommune frem til 1964. Fra 1. januar 1965 gikk størstedelen av Spangereid sammen med Sør-Audnedal og Vigmostad til en ny kommune som fikk navnet Lindesnes kommune. Se Liste over ordførere i Spangereid. Den vestre delen av kommunen (vest for Lenefjorden) ble en del av Lyngdal kommune.

Kultur

De eldre kommunale arkivkildene fra kommunen finnes i dag hos Interkommunalt arkiv i Vest-Agder IKS (IKAVA). Dette inkluderer protokoller fra for eksempel kommunestyre, formannskap, fattigstyre, skolestyre og arkiver med blant annet personopplysninger i form av klientarkiver, skatteprotokoller og skoleprotokoller.
I Spangereid ligger Gahre Næringspark med blant andre Lindesnes Brygghus, som er Norges sørligste bryggeri.
Moskébyen Bagerhat

Shat Gombuj Masjid

Shat Gombuj Masjid er en av moskéene i Bagerhat, sørvest i Bangladesh, og dette er en av de eldste moskéene i landet. Den har mer enn seksti søyler og over åtti kupler (gambuj). 77 av disse kuplene dekker taket på moskéen, mens de fire siste er plassert i hjørnene på bygget. Moskéen ble grunnlagt av den muslimske helgenen Khan Jahan Ali og den lokale herskeren i Bagerhat i det 15. århundre e.Kr. Bygget er konstruert i murstein og terrakotta. Verdensarvstatusen som byen fikk i 1985 har ført til en voldsom strøm av turister.
Brun dverg

En brun dverg er en stjerne som aldri har fått nok masse til å starte fusjonsprosessen i kjernen. En brun dverg kan minne mye om en planet, men har noen viktige forskjeller. Til tross for at fusjonsprosessen aldri har satt i gang, er overflatetemperaturen vesentlig høyere enn det vi finner på en planet. I tillegg er brune dverger mange ganger mer massive enn planeter. Brune dverger har konveksjonerende overflater og innsider, uten kjemisk forskjell i dybde. Brune dverger har masser som ligger mellom en gasskjempe og de minste stjernene, med en øvre grense mellom 75 og 80 Jupitermasser (MJ).
For øyeblikket er det noe debatt om hvordan man definerer separasjonen mellom en brun dverg og en kjempeplanet når den brune dvergen har lav masse (~13 MJ), og om brune dverger er pålagt å ha hatt fusjon en gang i tiden. I begge tilfeller har brune stjerner som er tyngre enn 13 MJ fusjon av deuterium, og i stjerner over ~65 MJ er det også fusjon av litium. Noen brune dverger har også planeter i bane rundt seg.

Observasjoner

Brune dverger er normalt av spektralklasse M6,5 eller senere. De er for kalde til å ha en tidligere klasse.